《送云鹤山人》
宋代·徐积

星非甘公，卦非焦赣。善言五部，枝干迭用。所据甚精，所发必中。

辅之以教，其益弥众。以刚止邪，以柔止讼。躁者使静，义者使动。

仁使之修，虐戒之纵。险者使平，浮者使重。如此庶乎，殆可折衷。

行矣勉之，斯言可诵。

作者简介：徐积（1028—1103）北宋聋人教官。字仲车，楚州山阳（今江苏淮安）人。因晚年居楚州南门外，故自号南郭翁。生于宋仁宗天圣六年，卒于徽宗崇宁二年，年七十六岁。政和六年（1116），赐谥节孝处士。家乡人为其建 “徐节孝祠”，明清两代均有修缮，毁于解放初期。《宋史》卷四五九有传。